Kind (6) in Pta deur dwaalkoeël getref | Maroela Media
Konst. Tumisang Moloto, polisiewoordvoerder, het aan Maroela Media gesê die voorval het Dinsdagaand in Olievenhoutbosch plaasgevind.
"Die polisie is kort ná 19:00 na die hoek van Kiaat- en Wild Peachstraat ontbied nadat 'n skietery ontstaan het," het Moloto gesê. "By hul aankoms het hulle die 27-jarige slagoffer met koeëlwonde aan sy bolyf aangetref. Hy is op die toneel dood verklaar."
Volgens Moloto is die polisie daarna ingelig dat 'n sesjarige meisie na bewering deur 'n dwaalkoeël in haar regterbeen getref is. Sy was toe reeds na 'n nabygeleë hospitaal geneem vir mediese behandeling.
Die Olievenhoutbosch-polisie ondersoek 'n saak van moord en poging tot moord. Die motief vir die skietery is nie bekend nie. Niemand is nog in verband met die voorval in hegtenis geneem nie.